钦定古今图书集成/方舆汇编/边裔典/第113卷 > 《论边将二》前人
## 钦定古今图书集成/方舆汇编/边裔典/第113卷 > 《论边将二》前人

臣近到本任，访闻契丹自贺乾元节人使回后，即日
颇增幽、涿等州兵官，及不辍移易军马，观其奸计，殊
未可测。况沿途城寨如雄、霸、保等州，安肃、广信、顺安
等军，最是要切之地，与北国接境，路径平坦，绝无险
隘控扼之所，全藉守将得人，以为备御。缘逐处知州
并兵官，向来未甚选擢，若非绮纨少年，即是罢军老
校，但持张皇引匿之说以为身计，其他训练备御之
法，有名无实，此最河朔之大患也。即今边任守将，当
无事之时，俾莅一郡，或无败阙，若猝然用之御寇，必
先事而败矣。欲望圣慈特赐指挥，令于武臣中不以
职位高下，但素有武艺才学可为将领者，精选十数
人。若先有微累，亦弃瑕录用，俾分守沿边要郡，训练
兵甲，大为之具。庶几上下熟其节制缓急之用，则沛
有馀力，而后患可弭矣。㐲望圣慈，早赐裁处施行。